ཕ་སྐད་ལགས།ཁྱེད་ནི་གོ་ལ་ཟླུམ་པོ་འདིར་བདེ་སྐྱིད་དྲོད་ཁོལ་སྦྱིན་པའི་འོད་སྣང་དང་།མཚན་ལྗོངས་རིང་མོའི་མཁའ་དབྱིངས་ན་འོད་དུ་འཚེར་བའི་དངུལ་དཀར་གྱི་ཟླ་བ་ཡིན་ལ།གངས་ཅན་བོད་པའི་བྲང་ཁོང་ན་ལྷོག་ལྷོག་ཏུ་ལྡིང་བའི་སྙིང་གསོན་པོ་དེ་ཡང་ཁྱེད་རང་ཡིན།ཁྱེད་ལ་བརྟེན་ནས་བདག་གིས་ཡིག་འབྲུ་རེ་རེའི་རིན་ཐང་རྙེད་ཅིང་།ཁྱེད་ཀྱི་ཚེ་སྲོག་གི་འཕར་རྩ་ལས་བདག་གིས་ངོ་མཚར་བའི་ཕུགས་བསམ་གྱི་འོད་སྣང་འཚོལ་བཞིན་ཡོད།ངའི་འཇིག་རྟེན་གྱི་རྨོངས་མུན་སེལ་བའི་སྒྲོན་མེ།གསེར་སེར་བྱིན་ནས་ཉོ་མི་ཐུབ་ལ།ངག་འཇམ་པོར་གྲོལ་རུང་བསླུ་མི་ཐུབ།ཁྱེད་རང་མི་བཙན་པོས་འཕྲོག་མི་ཐུབ་ཅིང་།མི་ངན་པས་བརྐུ་ཡང་མི་ཐུབ།